La Bibia piemontèisa/Testament Vej/Cronache/1Cronache 20


1 Crònache

20

Assedi e pijàita 'd Raba 

Tornà la prima, ant la stagion che ij re a seurto për fé la guera, Ioab a l'ha mnà n'armeja fòrta contra dj’Amonita e a l'ha vastane 'l pais. Peui a son vnùit a assedié Raba antramentre che David a stasìa ancora a Gerusalem. David a l'ha gavaje da la testa 'd sò rè la coron-a, e a l'ha trovà che a peisava un talent d'òr, e a-i j'era 'd pere pressiose. A l'é staita butà an sla testa 'd David, che a l'ha dcò mnà da la sità na gran caterva 'd pijàita. Fait seurte la gent che as trovava là, a l’é fass-ne dë s-ciav forsandje a travajé con ressia, erpi ‘d fer e piòla. Përparej a l'ha fait David a tute le sità dj'Amonita. Peui con tuta soa gent a l'é tornass-ne a Gerusalem.

Guère contra ij Filisté 

Dòp tut sòn, a l'é rivaje na guera a Geser contra dij Filisté. Antlora Sibecai, l'Usatita, a l'ha massà Sipai, dla rassa dij gigant ëd Rafa. E ij Filisté a son stait umilià. 

A-i è staie peui, ancora n'àutra bataja con ij Filisté, andova che Elcanan, fieul ëd Iair, a l'ha colpì Lacmi, frel ëd Golia 'd Gat, che a l'avìa l'asta dla lansa gròssa 'me na sobia da tëssior!

N'àutr combatiment a l'é dcò staie a Gat. A-i j'era n'òm grand e gròss che a tenia ses dij për man e pé, an tut vintequat dij: dcò chiel a l'era dla rassa dij gigant rafaita. E a l'ha sfidà Israel, tutun Giònatan, fieul ëd Simea a l'ha massalo. 

Costi-sì a l'era stait ij dissendent dla rassa dij gigant rafaita an Gat, ma tuti a son ëstàit massà da David e da ij sò guerié.

Nòte 

Bibia
Testament Vej
Cronache